Lars Barfoed (KF), 2001-12-12:
Jeg er ikke så klog, at jeg kan svare på det spørgsmål.
Jeg har ikke forsket specielt i, hvorfor de mon i højere grad tager orlov der, end de gør her i landet, men jeg har den holdning, at familier selv skal bestemme, og at politikere ikke skal bestemme på familiernes vegne.
Det er sådan set baggrunden. Jeg kan omvendt spørge fru Mette Frederiksen: Hvad er det egentlig helt præcist, fru Mette Frederiksen forestiller sig der sker i familierne, siden fædrene ikke tager den orlov?
Er det sådan, at fru Mette Frederiksen frygter, at kvinderne er blevet for stærke i parforholdet i det her land, sådan at de gennemtrumfer, at det er dem, der skal have orloven?
Under alle omstændigheder har jeg tiltro til, at det finder familierne nok selv ud af.
Jeg vil også gerne sige tak til Kristeligt Folkeparti, fordi man har taget initiativ til at rejse denne her vigtige debat om barselorlov.
Det synes jeg er godt, og det synes jeg, fordi hele det problemområde, der drejer sig om, hvordan vi kan sikre en bedre balance mellem arbejdsliv og familieliv i det her samfund, er fantastisk, og der er debatten om barselorlov jo en vigtig facet.
I Det Konservative Folkeparti mener vi, at det er en politisk opgave at sikre så fleksible og så gode rammer for familiernes valg som muligt, men familierne skal samtidig selv have frihed til at indrette sig.
Og når jeg siger, der skal være en balance mellem familieliv og arbejdsliv, så ligger der selvfølgelig også det i det - det kommer vi jo ikke uden om, uanset hvor gode vi alle sammen gerne vil være - at der også i hele balancen skal ligge et hensyn til virksomhederne og deres muligheder for at håndtere orlovsordningerne.
Det hensyn må vi ikke glemme i den store
sammenhæng
Vi vil også gerne give mulighed for, at man eventuelt kan udskyde hele eller dele af den del af orloven, der ligger efter den 14. uge, til at blive afholdt på et senere tidspunkt, inden barnet er fyldt 9 år.
Når det gælder Kristeligt Folkepartis forslag, synes jeg jo, at der er en lang række tanker og ideer i det forslag, der passer ganske godt sammen med de tanker, vi i Det Konservative Folkeparti gør os.
Vi er jo enige om en udvidet ordning.
Vi er også enige om en mere fleksibel ordning for barselorlov.
Men der er også elementer i Kristeligt Folkepartis forslag, som vi ikke kan tilslutte os.
Når det gælder adgang til deltidsorlov
, finder vi det betænkeligt at fastslå en lovfæstet ret til at gå på deltid, sådan som det ligger i bemærkningerne i Kristeligt Folkepartis forslag.
Det mener vi er at gå for langt i retning af at tvinge ikke mindst mindre virksomheder til at acceptere nogle ordninger, som de jo med garanti ikke alle sammen kan passe ind i virksomhedens dagligdag.
I sidste ende kan det så komme til at udgøre et problem
for forældre, som med stor sandsynlighed står over for at skulle have flere børn, eller unge mennesker, som står over for at skulle have børn, at konkurrere på jobmarkedet samtidig, hvis det er sådan, at det medfører nogle tvangsordninger omkring deltid i forhold til arbejdsgiverne, som de jo ikke alle sammen nødvendigvis kan indrette sig efter, ikke mindst når det gælder de helt små virksomheder. Vi er heller ikke enige i, at der er behov for at fastholde børnepasningsorloven ved siden af en udvidet barselorlov.
Både af hensyn til de offentlige udgifter og også af hensyn til arbejdskraftbalancen
må man altså afbalancere det sådan, at man samtidig ophæver børnepasningsorloven. Men fra konservativ side ser vi frem til at gå ind i nogle positive forhandlinger om at finde en fælles løsning på denne her problemstilling.